title: Komisijas Īstenošanas regula (ES) 2019/1661 (2019. gada 24. septembris) par atsevišķu preču klasifikāciju kombinētajā nomenklatūrā

text:
                  1.10.2019

                  LV

                  Eiropas Savienības Oficiālais Vēstnesis

                  L 251/1

         KOMISIJAS ĪSTENOŠANAS REGULA (ES) 2019/1661
         (2019. gada 24. septembris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 24. septembrī

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

               PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Bāli dzeltens, šķidrs izstrādājums, kas sastāv no 93 % taukskābju etilesteru, kā arī 7 % oligomēru un daļēju glicerīdu.
                        Izstrādājums iegūts no tādu sugu zivju eļļām kā anšovi, sardīnes un makreles. Ražošanas procesā ietverta rafinēšana, hidrolīze, etilesterificēšana un frakcionēšana. Hidrolīzes un etilesterificēšanas procesā triglicerīdi tiek pārvērsti taukskābju etilesteros.
                        Izstrādājums paredzēts tālākai apstrādei pārtikas, dzīvnieku barības un farmācijas nozarē. Tas tiek iepakots un nosūtīts aizsargatmosfērā tērauda mucās, kuru ietilpība ir 190 kg.

                        2106 90 92

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, 38. nodaļas 1.b piezīmi un KN kodu 2106, 2106 90  un 2106 90 92  formulējumu.
                        Klasificēšana pozīcijā 1516 nav iespējama, jo izstrādājums sastāv galvenokārt no etilesteriem, kas iegūti, esterificējot taukskābes ar etanolu, nevis ar glicerīnu. Tāpēc izstrādājuma apstrādes pakāpe pārsniedz pozīcijā 1516 pieļaujamo, jo minētajā pozīcijā ietilpst tikai reesterificēti triglicerīdi (sk. arī Harmonizētās sistēmas (HS) skaidrojumus par 1516. pozīciju, B daļu, 2. punktu).
                        Turklāt taukskābju etilesteri nav dzīvnieku vai augu tauki un eļļas (sk. arī HS skaidrojumus par 15. nodaļas vispārīgo skaidrojumu A daļas otro daļu).
                        Izstrādājuma klasificēšana 38. nodaļā nav iespējama, jo izstrādājumam ir uzturvērtība un to izmanto pārtikas produktu ražošanā (sk. 38. nodaļas 1. piezīmes b) apakšpunktu).
                        Tāpēc izstrādājums ir klasificējams ar KN kodu 2106 90 92  pie citādiem pārtikas izstrādājumiem (sk. arī HS klasifikācijas viedokli 2106.90/37).


title: Komisijas Īstenošanas regula (ES) 2018/1508 (2018. gada 10. oktobris), ar ko nosaka vērtības samazinājuma koeficientu, kurš jāpiemēro, iepērkot vājpiena pulveri valsts intervencē 2019. grāmatvedības gadā

text:
                  11.10.2018

                  LV

                  Eiropas Savienības Oficiālais Vēstnesis

                  L 255/12

         KOMISIJAS ĪSTENOŠANAS REGULA (ES) 2018/1508
         (2018. gada 10. oktobris),
         ar ko nosaka vērtības samazinājuma koeficientu, kurš jāpiemēro, iepērkot vājpiena pulveri valsts intervencē 2019. grāmatvedības gadā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 20. panta 4. punktu,
         apspriedusies ar Lauksaimniecības fondu komiteju,
         tā kā:

                     (1)

                     Komisijas Deleģētās regulas (ES) Nr. 906/2014 (2) 3. panta 1. punkta e) apakšpunkts paredz finansēt izdevumus par valsts intervencē glabāto lauksaimniecības produktu vērtības samazināšanos.

                     (2)

                     Deleģētās regulas (ES) Nr. 906/2014 V pielikuma 1., 2. un 3. punkts nosaka, kā aprēķināma vērtības samazinājuma procentuālā daļa, ko piemēro koeficienta veidā. Lauksaimniecības produktu iepirkšanas laikā vērtības samazinājuma procentuālā daļa nedrīkst pārsniegt katra attiecīgā produkta iepirkuma cenas un paredzamās realizācijas cenas starpību. Minētā procentuālā daļa par katru produktu jānosaka pirms grāmatvedības gada sākuma. Turklāt Komisija iepirkšanas laikā vērtības samazinājumu var proporcionāli ierobežot, tomēr šī proporcija nedrīkst būt mazāka par 70 % no kopējā vērtības samazinājuma.

                     (3)

                     Tāpēc būtu jānosaka koeficients, kas dalībvalstīm attiecībā uz vājpiena pulveri jāpiemēro ikmēneša iepirkuma vērtībām 2019. grāmatvedības gadā.

                     (4)

                     Lai nodrošinātu Eiropas Lauksaimniecības garantiju fonda finansēto izdevumu pareizu pārvaldību, būtu jāziņo Komisijai par izdevumiem, kas radušies, piemērojot vērtības samazinājuma koeficientus,

               IR PIEŅĒMUSI ŠO REGULU.

            1. pants
            Attiecībā uz vājpiena pulveri, ko laikposmā no 2018. gada 1. oktobra līdz 2019. gada 30. septembrim iepērk valsts intervencē un ko dalībvalstis uzglabā vai pārņem, dalībvalstis ik mēnesi iepirktā vājpiena pulvera vērtībai piemēro vērtības samazinājuma koeficientu 0,21.

            2. pants
            Par izdevumiem, kas radušies, piemērojot šīs regulas 1. pantā paredzētos vērtības samazinājuma koeficientus, dalībvalstis Komisijai paziņo, izmantojot izdevumu deklarācijas, kas izveidotas saskaņā ar Komisijas Īstenošanas regulu (ES) Nr. 908/2014 (3).

            3. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2018. gada 1. oktobra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 10. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 549. lpp.

            (2)  Komisijas 2014. gada 11. marta Deleģētā regula (ES) Nr. 906/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz valsts intervences izdevumiem (OV L 255, 28.8.2014., 1. lpp.).

            (3)  Komisijas 2014. gada 6. augusta Īstenošanas regula (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).